
讞讜诇讬谉 拽诇讛 注"讗 - 驻讬专讜砖 砖讟讬讬谞讝诇抓

讗 诪砖谞讛 讚讬谉 专讗砖讬转 讛讙讝 砖爪专讬讱 讻诇 讗讚诐 诪讬砖专讗诇 讛讙讜讝讝 讗转 爪讗谞讜 诇转转 诇讻讛谉 讻诪转谞转 讻讛讜谞讛, 谞讜讛讙 (拽讬讬诐) 讘讻诇 讛诪拽讜诪讜转, 讛谉 讘讗专抓 讬砖专讗诇 讜讛谉 讘讞讜抓 诇讗专抓. 讜讻谉 讘讻诇 讛讝诪谞讬诐, 讛谉 讘驻谞讬 讛讘讬转, 讘讝诪谉 砖讘讬转 讛诪拽讚砖 拽讬讬诐 讜讛谉 砖诇讗 讘驻谞讬 讛讘讬转, 诪讗讝 谞讞专讘 讘讬转 讛诪拽讚砖. 讜讛专讬讛讜 谞讜讛讙 专拽 讘爪讗谉 砖诇 讞讜诇讬谉, 讗讘诇 诇讗 讘爪讗谉 讛诪讜拽讚砖讬诐.


讜诪砖讜讜讬诐 讛诇讻讛 讝讜 诇讛诇讻讛 讛谞讬讚讜谞讛 讘驻专拽 讛拽讜讚诐, 诪转谞讜转 讛讻讛讜谞讛, 讛讝专讜注 讛诇讞讬讬诐 讜讛拽讘讛: 讬砖 爪讚 讞讜诪专 (讞讜诪专讛) 讘诪爪讜转 讝专讜注 讜诇讞讬讬诐 讜讘拽讘讛 讬讜转专 诪诪爪讜转 专讗砖讬转 讛讙讝 鈥� 砖讻谉 讛讝专讜注 讜讛诇讞讬讬诐 讜讛拽讘讛 谞讜讛讙讬谉 讘讘拽专 (讛讘讛诪讜转 讛讙住讜转) 讜讘爪讗谉 (讛讘讛诪讜转 讛讚拽讜转), 砖讻谉 谞讗诪专 讘诪爪讜讛 讝讜 "讗诐 砖讜专 讗诐 砖讛". 讜讘讬谉 讘诪专讜讘讛 (讘讛专讘讛) 讘讛诪讜转 砖谞砖讞讟讜, 讜讘讬谉 讘诪讜注讟 (讘诪注讟). 讜讗讬诇讜 讚讬谉 专讗砖讬转 讛讙讝 讗讬谞讜 谞讜讛讙 讗诇讗 讘专讞诇讜转 (讻讘砖讬诐) 讘诇讘讚, 讜诇讗 讘注讬讝讬诐. 讜讗讬谞讜 谞讜讛讙 讗诇讗 讘诪专讜讘讛 (讛专讘讛) 讻讘砖讬诐 砖谞讙讝讝讜.


讜讻诪讛 讛讜讗 诪专讜讘讛, 讘讻诪讛 讻讘砖讬诐 砖谞讙讝讝讜 讞诇讛 诪爪讜转 专讗砖讬转 讛讙讝? 讘讬转 砖诪讗讬 讗讜诪专讬诐: 诪砖转讬 专讞诇讜转, 砖讻谉 谞讗诪专 "讬讞讬讛 讗讬砖 注讙诇转 讘拽专 讜砖转讬 爪讗谉" (讬砖注讬讛讜 讝, 讻讗) 鈥� 讛专讬 砖砖转讬 讘讛诪讜转 讚拽讜转 谞拽专讗讜转 讘砖诐 "爪讗谉", 讜讛谉 讘讻诇诇 讛爪讬讜讜讬 "专讗砖讬转 讙讝 爪讗谞讱" (讚讘专讬诐 讬讞, 讚). 讜讘讬转 讛诇诇 讗讜诪专讬诐: 诪讞诪砖 专讞诇讜转, 砖讻谉 谞讗诪专 讘谞转讬谞转讛 砖诇 讗讘讬讙讬诇 讗砖转 谞讘诇 讛讻专诪诇讬 诇讚讜讚 讜讗谞砖讬讜 "讜 讞诪砖 爪讗谉 注砖讜讬讜转" (砖诪讜讗诇 讗 讻讛, 讬讞) 鈥� 讛专讬 砖讞诪砖 讘讛诪讜转 讚拽讜转 谞拽专讗讜转 "爪讗谉", 讜讘讛诐 讞诇讛 诪爪讜讛 讝讜.


专' 讚讜住讗 讘谉 讛专讻讬谞住 讗讜诪专: 专拽 讞诪砖 专讞诇讜转 讛讙讜讝讝讜转 (砖讙讬讝转) 讻诇 讗讞转 诪讛谉 诇驻讞讜转 诪谞讛, 诪谞讛 讜驻专住 (讜讞爪讬 诪谞讛), 讻诇讜诪专, 讻诇 讗讞转 诪讛谉 诪谞讛 讜讞爪讬. 讛谉 讛讞讬讬讘讜转 讘谞转讬谞转 专讗砖讬转 讛讙讝 诪讛谉. 讜讞讻诪讬诐 讗讜诪专讬诐: 讻诇 讞诪砖 专讞诇讜转 讞讬讬讘讜转 讘谞转讬谞转 专讗砖讬转 讛讙讝 诪讛谉, 讗祝 砖讛谉 讙讜讝讝讜转 讻诇 砖讛谉.


讜讚谞讬诐 注讜讚 讘驻专讟讬 讛诇讻讛 讝讜: 讜讻诪讛 诪谉 讛讙讬讝讛 谞讜转谞讬谉 诇讜 诇讻讛谉? 诪砖拽诇 讞诪砖 住诇注讬诐 砖讘讬讛讜讚讛, 砖讛谉 诪砖拽诇 注砖专 住诇注讬诐 诇驻讬 讛讞砖讘讜谉 砖讘讙诇讬诇, 砖诪砖拽诇 讛住诇注 讛讙诇讬诇讬 讛讜讗 诪讞爪讬转 诪诪砖拽诇 讛住诇注 砖讘讬讛讜讚讛. 讜诪砖拽诇 讝讛 砖诇 爪诪专 讛谞讬转谉 诇讻讛谉 讛专讬讛讜 讗诪讜专 讚讜讜拽讗 讘爪诪专 讛诪诇讜讘谉 (谞拽讬 讜专讞讜抓) 讜诇讗 讘爪诪专 爪讜讗讬 (诪诇讜讻诇讱, 讻爪诪专 讘砖注转 讙讝讬讝转讜). 讜讗诐 谞讜转谉 诇讻讛谉 爪诪专 爪讜讗讬, 爪专讬讱 砖讬讛讬讛 讘讜 讻砖讬注讜专 讝讛 诇讗讞专 诇讬讘讜谞讜. 讜谞拽讘注 砖讬注讜专 讝讛, 砖讝讛 讛讜讗 讛砖讬注讜专 砖讬砖 讘讜 讻讚讬 诇注砖讜转 诪诪谞讜 讘讙讚 拽讟谉 砖讝讜 谞讞砖讘转 诪转谞讛 专讗讜讬讛. 砖讻谉 谞讗诪专 "讜专讗砖讬转 讙讝 爪讗谞讱 转转谉 诇讜" 鈥� 砖讬讛讗 讘讜 讻讚讬 诪转谞讛 砖诇 诪诪砖.


 讜注讜讚 诪讚讬谞讬 专讗砖讬转 讛讙讝: 讗诐 诇讗 讛住驻讬拽 讙讜讝讝 讛爪讗谉 诇讬转谞讜 讗转 专讗砖讬转 讛讙讝 诇讜 诇讻讛谉 注讚 (讟专诐) 砖爪讘注讜 讗转 讛爪诪专 鈥� 讛专讬讛讜 驻讟讜专 诪诇转转, 砖谞拽谞讛 诇讜 讛爪诪专 讘砖讬谞讜讬 讝讛. 讜讗诐 专拽 诇讘谞讜 (谞讬拽讛 讗讜转讜) 讜诇讗 爪讘注讜 鈥� 讗讬谉 讝讛 砖讬谞讜讬 砖讬拽谞讛 讘讜 讗转 讛爪诪专, 讜讛专讬讛讜 讞讬讬讘 诇转讬转讜 诇讻讛谉.


 讜注讜讚 讛诇讻讛: 讬砖专讗诇 讛诇讜拽讞 (讛拽讜谞讛) 讙讝 爪讗谞讜 砖诇 讙讜讬 鈥� 驻讟讜专 诪专讗砖讬转 讛讙讝. 讛诇讜拽讞 讙讝 爪讗谞讜 砖诇 讞讘讬专讜, 讗诐 砖讬讬专 讛诪讜讻专 诇注爪诪讜 讞诇拽 诪爪讗谞讜 诇讙讝讬讝讛 鈥� 讛诪讜讻专 讞讬讬讘 诇转转 诇讻讛谉 讗转 专讗砖讬转 讛讙讝 诪讞诇拽讜 注诇 讛讙讬讝讛 讻讜诇讛. 讜讗讜诇诐 讗诐 讛诪讜讻专 诇讗 砖讬讬专 诇注爪诪讜 诪谉 讛讙讬讝讛 鈥� 讛诇讜拽讞 讞讬讬讘 讘谞转讬谞转 专讗砖讬转 讛讙讝 注诇 讻讜诇谉. 讜注讜讚 讛诇讻讛: 讛讬讜 诇讜 诇诪讜讻专 砖谞讬 诪讬谞讬诐 砖诇 专讞诇讜转, 砖讞讜驻讜转 (诇讗 砖讞讜专讜转 讜诇讗 诇讘谞讜转) 讜诇讘谞讜转, 讜讙讝讝谉 讜诪讻专 诇讜 讗转 讙讬讝转 讛砖讞讜驻讜转 讗讘诇 诇讗 讗转 讙讬讝转谉 砖诇 讛诇讘谞讜转, 讗讜 砖讛讬讜 诇诪讜讻专 砖谞讬 诪讬谞讬 讻讘砖讬诐, 讝讻专讬诐 讜谞拽讘讜转, 讜注诪讚 讜诪讻专 诇讜 讗转 讙讬讝转 讛讝讻专讬诐 讗讘诇 诇讗 讗转 讙讬讝转 讛谞拽讘讜转 鈥� 讛专讬 讝讛 讛诪讜讻专 谞讜转谉 专讗砖讬转 讛讙讝 诪谉 讛讙讬讝讛 砖砖讬讬专 诇注爪诪讜, 讜讝讛 讛拽讜谞讛 谞讜转谉 专讗砖讬转 讛讙讝 诪谉 讛讙讬讝讛 砖砖讬讬专 诇注爪诪讜.


讘 讙诪专讗 砖谞讬谞讜 讘诪砖谞转谞讜 讻讬 讚讬谉 专讗砖讬转 讛讙讝 谞讜讛讙 专拽 讘爪讗谉 讞讜诇讬谉 讗讘诇 诇讗 讘诪讜拽讚砖讬谉, 讜砖讜讗诇讬诐: 诪讗讬 讟注诪讗 [诪讛 讟注诐] 诇讗 讞诇 讞讬讜讘 讝讛 讗祝 讘诪讜拽讚砖讬诐? 讜诪砖讬讘讬诐: 砖讻谉 讗诪专 拽专讗 [讛讻转讜讘] 讘讚讬谉 专讗砖讬转 讛讙讝 "爪讗谞讱" (讚讘专讬诐 讬讞, 讚) 鈥� 诇讛讜专讜转 讻讬 讚讜拽讗 讘爪讗谉 砖诇讱, 砖诇 讞讜诇讬谉, 讗转讛 讞讬讬讘 讘谞转讬谞讛 诇讻讛谉, 讜诇讗 讘爪讗谉 讛拽讚砖.


讜砖讜讗诇讬诐: 讟注诪讗 讚讻转讘 专讞诪谞讗 [讻诇 讛讟注诐 诇驻讟讜专 爪讗谉 拽讚砖讬诐 讛讬谞讜 诪砖讜诐 砖讗诪专讛 讛转讜专讛] "爪讗谞讱", 讛讗 诇讗讜 讛讻讬 讛讜讛 讗诪讬谞讗 [讛专讬 讘诇讗 讻谉 讛讬讬转讬 讗讜诪专] 砖讗祝 爪讗谉 拽讚砖讬诐 讞讬讬讘讬诐 讘专讗砖讬转 讛讙讝? 讜讛讗 诇讗讜 [讜讛专讬 诇讗] 讘谞讬 讙讬讝讛 谞讬谞讛讜 [讛诐], 讚讻转讬讘 [砖讻谉 谞讗诪专] 讘拽讚砖讬诐 "讜诇讗 转讙讜讝 讘讻讜专 爪讗谞讱" (砖诐 讟讜, 讬讟)!


讜诪砖讬讘讬诐: 讗讬 [讗诐] 讛诪讚讜讘专 讘拽讚砖讬 诪讝讘讞, 讛讻讬 谞诪讬 [讻讱 讙诐 讻谉] 砖讗讬谉 爪讜专讱 讘驻住讜拽 诇诇诪讚 砖讗讬谞诐 讞讬讬讘讬诐 讘专讗砖讬转 讛讙讝, 讜讗讜诇诐 讛讻讗 讘诪讗讬 注住拽讬谞谉 [讻讗谉 讘诪砖谞转谞讜 讘诪讛 讗谞讜 注讜住拽讬诐], 讘拽讚砖讬 讘讚拽 讛讘讬转 砖诪讜转专讬诐 讘讙讬讝讛, 讜讘讗 讛讻转讜讘 诇诇诪讚 砖讛诐 驻讟讜专讬诐 诪专讗砖讬转 讛讙讝.


 讜诪拽砖讬诐 注诇 讛住讘专 讝讛: 讜讛讗诪专 [讜讛专讬 讗诪专] 专' 讗诇注讝专 讻讬 讗祝 拽讚砖讬 讘讚拽 讛讘讬转 讗住讜专讬诐 讘讙讬讝讛 讜注讘讜讚讛, 讜讗讬谉 爪讜专讱 诇诇诪讚 砖讛诐 驻讟讜专讬诐 诪专讗砖讬转 讛讙讝! 讜诪砖讬讘讬诐: 讗讬住讜专 讙讬讝讛 讘拽讚砖讬 讘讚拽 讛讘讬转 讛讜讗 专拽 诪讚专讘谞谉 [诪讚讘专讬 住讜驻专讬诐], 讜诇讗 诪谉 讛转讜专讛. 讜诪注转讛, 住诇拽讗 讚注转讱 讗诪讬谞讗 [讛讬讛 诪拽讜诐 砖讬注诇讛 注诇 讚注转讱 诇讜诪专]: 讛讜讗讬诇 讜诪讚讗讜专讬讬转讗 [讜诪谉 讛转讜专讛] 拽讚砖讬 讘讚拽 讛讘讬转 讘谞讬 讙讬讝讛 谞讬谞讛讜 [讛诐], 讜讛讬讻讗 [讛讬讻谉, 讘诪拽专讛] 砖注讘专 注诇 讚讘专讬 讞讻诪讬诐, 讜讙讝讝 诇讬讛 [讗讜转讜, 讗转 讝讜 砖讛讜拽讚砖讛 诇讘讚拽 讛讘讬转], 诇讬转讬讘 诇讬讛 [砖讬转谉 诇讜 诇讻讛谉] 讗转 专讗砖讬转 讛讙讝. 诇讻讱 讘讗 讛驻住讜拽 诇驻讜讟专讜.


 讜砖讘讬诐 讜砖讜讗诇讬诐: 讜讛讗 拽讚讬砖 诇讛 [讜讛专讬 爪诪专 讝讛 拽讚讜砖 讛讜讗], 讜讗讬谞讜 讬讻讜诇 诇讛讬谞转谉 诇讻讛谉, 讜讗讬谉 爪讜专讱 讘驻住讜拽 诪讬讜讞讚 诇驻讜讟专讜 诪专讗砖讬转 讛讙讝! 讜诪砖讬讘讬诐: 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专]: 诇驻专讜拽 讜诇讬转讬讘 诇讬讛 [砖讬驻讚讛 讛讬砖专讗诇讬 讛诪拽讚讬砖, 讗转 爪诪专 讛爪讗谉 讜砖讬转谉 讗讜转讜] 诇讻讛谉, 讜讚诪讬 讛驻讚讬讜谉 讬诇讻讜 诇讘讚拽 讛讘讬转.


 讜砖讜讗诇讬诐 注诇 讛住讘专 讝讛: 讜讛讗 [讜讛专讬] 讻诇 讚讘专 讛拽讚砖 讛谞驻讚讛 讘注讬 [爪专讬讱] 讛注诪讚讛 讜讛注专讻讛 (砖讬注诪讜讚 诇驻谞讬 讛讻讛谉 讜讬注专讬讻谞讜 讛讻讛谉 讗转 砖讜讜讬讜, 讻讻转讜讘 "讜讛注诪讬讚 讗转 讛讘讛诪讛 诇驻谞讬 讛讻讛谉. 讜讛注专讬讱 讗讜转讛 讛讻讛谉 讘讬谉 讟讜讘 讜讘讬谉 专注 讻注专讻讱 讛讻讛谉 讻谉 讬讛讬讛" 讜讬拽专讗 讻讝, 讬讗鈥斪欁�), 讜讗讬诇讜 讛爪诪专 讛诪讜拽讚砖 讗讬谞讜 讘讻诇诇 讝讛, 讜讗讬谉 爪专讬讱 讗讬驻讜讗 诇驻住讜拽! 讜诪讜住讬驻讬诐: 讛谞讬讞讗 诇诪讗谉 讚讗诪专 [讝讛 谞讜讞, 讗讬谉 讝讜 砖讗诇讛, 诇讚注转 诪讬 砖讗讜诪专] 砖拽讚砖讬 讘讚拽 讛讘讬转 诇讗 讛讬讜 讘讻诇诇 讞讬讜讘 讛注诪讚讛 讜讛注专讻讛. 讗诇讗 诇诪讗谉 讚讗诪专 [诇讚注转 诪讬 砖讗讜诪专] 讻讬 讗祝 拽讚砖讬 讘讚拽 讛讘讬转 讛讬讜 讘讻诇诇 讝讛, 诪讗讬 讗讬讻讗 诇诪讬诪专 [诪讛 讬砖 诇讜诪专], 诪讚讜注 谞爪专讱 讛讻转讜讘?


讗诪专 专' 诪谞讬 讘专 驻讟讬砖 诪砖讜诐 [讘砖诐] 专' 讬谞讗讬: 讛讻讗 [讻讗谉, 讘诪砖谞转谞讜] 诪讚讜讘专 讘诪拽讚讬砖 讗转 讘讛诪转讜 诇讘讚拽 讛讘讬转, 讞讜抓 诪讙讬讝讜转讬讛, 砖讗讜转谉 砖讬讬专 诇注爪诪讜. 讜诪注转讛 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专]: 诇讬讙讝讜讝 讜诇讬转讬讘 诇讬讛 [砖讬讙讝讜讝 讗转 讛爪诪专, 砖诇讗 讛转拽讚砖, 讜讬转谉 诇讜 诇讻讛谉], 诇讻讱 讗诪专 拽专讗 [讛讻转讜讘] "爪讗谞讱" 鈥� 讜诇讗 爪讗谉 砖诇 讛拽讚砖.


讜砖讜讗诇讬诐: 讗讬 讛讻讬 [讗诐 讻讱] 砖讘讗讜驻谉 讻讝讛 诪讚讘专转 诪砖谞转谞讜, 诪注转讛 讗驻砖专 诇讜诪专 砖讛讬讗 诪讚讘专转 讘拽讚砖讬 诪讝讘讞 谞诪讬 [讙诐 讻谉], 砖讛拽讚讬砖诐 讞讜抓 诪讙讬讝转诐! 讜诪砖讬讘讬诐: 讗讬谉 诇讜诪专 讻谉 讘拽讚砖讬 诪讝讘讞, 诪砖讜诐 砖讗住讜专 诇讙讝讜讝 讗讜转诐, 讗祝 讻砖诇讗 讛讜拽讚砖 爪诪专诐, 诪砖讜诐 砖注诇 讬讚讬 讛讙讝讬讝讛 讻讞砖讬 [谞讻讞砖讬诐, 诪专讝讬诐 讜谞讞诇砖讬诐] 讛爪讗谉, 讜谞诪爪讗 砖讛讜讗 诪驻住讬讚 讗转 讛拽讚砖讬诐.


 讜转讜讛讬诐: 讗诐 讻谉 讗诪讜专 讗祝 讘拽讚砖讬 讘讚拽 讛讘讬转 砖砖讬讬专 诇注爪诪讜 讗转 爪诪专诐, 砖讬讛讜 讗诇讛 讗住讜专讬诐 讘讙讝讬讝讛, 谞诪讬 [讙诐 讻谉], 讜诪砖讜诐 砖讻讞砖讬 [谞讻讞砖讬诐] 讘讻讱, 讜讗祝 讘讛诐 讛讚讘专 讗住讜专! 讜诪砖讬讘讬诐: 诪讚讜讘专 讘诪砖谞转谞讜 砖讗诪专 讘讛拽讚砖讜 砖讛专讬讛讜 诪拽讚讬砖


讗转 讛爪讗谉 讞讜抓 诪讙讬讝讛 讜讻讞讬砖讛 (诪讛 砖讬讞住专 讘讘讛诪讛 讻转讜爪讗讛 诪讛讻讞砖转讛). 讜诪拽砖讬诐 注诇 讻讱: 讗诐 讻讱, 讗驻砖专 诇讛注诪讬讚 讗转 诪砖谞转谞讜 讘拽讚砖讬 诪讝讘讞 谞诪讬 [讙诐 讻谉], 讜讘讗讜驻谉 讝讛 砖讗诪专 "讞讜抓 诪讙讬讝讛 讜讻讞讬砖讛"! 讜诪砖讬讘讬诐: 讘拽讚砖讬 讛诪讝讘讞 讗讬 讗驻砖专 诇讜诪专 讻谉, 讻讬 讗驻讬诇讜 讗诐 讛讻讬 [讻讱] 讬讗诪专 讘讛拽讚砖讜, 讗住讜专 讛讜讗 讘讙讬讝转 讛爪讗谉, 讻讬 驻砖讟讛 拽讚讜砖讛 讘讻讜诇讛.


讜诪谞讗 转讬诪专讗 [讜诪谞讬谉 讗转讛 讗讜诪专] 住讘专讛 讝讜? 砖讻讱 讗诪专 专' 讬讜住讬: 讜讛诇讗 讘诪讜拽讚砖讬谉 诇诪讝讘讞, 讗驻讬诇讜 讛讗讜诪专 "专讙诇讛 砖诇 讘讛诪讛 讝讜 诪讜拽讚砖转 诇拽专讘谉 注讜诇讛" 鈥� 讛讘讛诪讛 讻讜诇讛 谞注砖讬转 注讜诇讛. 讜讗驻讬诇讜 诇专' 诪讗讬专 砖讗诪专 讻讬 讗讬谉 讛讘讛诪讛 讻讜诇讛 谞注砖讬转 注讜诇讛, 讛谞讬 诪讬诇讬 [讚讘专讬诐 讗诇讛 讗诪讜专讬诐] 专拽 讘讝讛 砖讗拽讚讬砖 [砖讛拽讚讬砖] 讚讘专 (讗讬讘专 讘讙讜祝 讛讘讛诪讛) 砖讗讬谉 讛谞砖诪讛 转诇讜讬讛 讘讜, 讗讘诇 讗诐 讛拽讚讬砖 讚讘专 砖讛谞砖诪讛 转诇讜讬讛 讘讜 鈥� 讛讘讛诪讛 讻讜诇讛 拽讚砖讛 讘讻讱.


专讘讗 讗诪专 讛住讘专 讗讞专 诪讚讜注 爪专讬讱 诇驻住讜拽 诪讬讜讞讚 诇诇诪讚 讻讬 讙讬讝转 讛诪讜拽讚砖讬诐 驻讟讜专讛 诪专讗砖讬转 讛讙讝: 诪砖讜诐 砖讻讗谉 诪讚讜讘专 讘诪拽讚讬砖 讗转 讛讙讬讝讛 注爪诪讛 诇拽讚砖讬 讘讚拽 讛讘讬转, 讜诇讗 讘诪拽讚讬砖 讗转 讛爪讗谉. 讜诪注转讛 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专]: 诇讬讙讝讜讝 讜诇讬驻专讜拽 讜诇讬转讬讘 诇讬讛 [砖讬讙讝讜讝 讗转 讛爪诪专, 讜砖讬驻讚讛 讗讜转讜, 讜砖讬转谉 诇讜 诇讻讛谉 讗转 讛爪诪专] 讜讬转谉 诇诪拽讚砖 讗转 讚诪讬 讛驻讚讬讜谉, 诇讻讱


讗诪专 拽专讗 [讛讻转讜讘]: "讙讝 爪讗谞讱 转转谉 诇讜" (讚讘专讬诐 讬讞, 讚) 鈥� 诪爪讜转 专讗砖讬转 讛讙讝 谞讗诪专讛 专拽 讘诪讬 (讘爪讗谉 讝讛) 砖讗讬谉 讛讜讗 诪讞讜住专 讗诇讗 讙讝讬讝讛 讜谞转讬谞讛. 讬爪讗 (讛转诪注讟) 诪讻诇诇 讛讞讬讜讘 爪讗谉 讝讛 砖诪讞讜住专 讙讝讬讝讛 讜驻讚讬讬讛 讜谞转讬谞讛.


讜砖讜讗诇讬诐: 讗诇讗 诇驻讬 讛住讘专 讝讛 砖诇 专讘讗, 砖谞诇诪讚 驻讟讜专 讛诪讜拽讚砖讬诐 诪诪拽专讗 讝讛, 诪注转讛 讛讻转讜讘 "爪讗谞讱" 砖诪砖诪注讜 诇诪注讟 诇诪讗讬 讗转讗 [诇诪讛 讘讗, 诪讛 讛讜讗 诪诇诪讚谞讜]? 讜诪砖讬讘讬诐: 诇讻讚转谞讬讗 [诇讻诪讜 砖砖谞讜讬讛 讘讘专讬讬转讗]: 讘讛诪转 讛砖讜转驻讬诐 讞讬讬讘 讘专讗砖讬转 讛讙讝, 讜专' 讗诇注讗讬 驻讜讟专. 诪讗讬 讟注诪讗 [诪讛 讛讟注诐] 砖诇 专' 讗诇注讗讬? 砖讻谉 讗诪专 拽专讗 [讛讻转讜讘]: "爪讗谞讱" 鈥� 讜诇讗 砖诇 砖讜转驻讜转.


讜砖讜讗诇讬诐: 讜专讘谞谉 [讜讞讻诪讬诐] 讛住讘讜专讬诐 砖讗祝 讘讛诪转 讛砖讜转驻讬诐 讞讬讬讘转 讘专讗砖讬转 讛讙讝, 讛讻转讜讘 "爪讗谞讱" 诪讛 讘讗 诇诪注讟? 讜诪砖讬讘讬诐: 讛专讬 讝讛 讘讗 诇诪注讜讟讬 [诇诪注讟] 诪诪爪讜转 专讗砖讬转 讛讙讝 爪讗谉 砖诇 砖讜转驻讜转 讬讛讜讚讬 讜讙讜讬. 讜砖讜讗诇讬诐 诇爪讚 讛讗讞专: 讜专' 讗诇注讗讬, 砖诇诪讚 诪讻转讜讘 讝讛 诇注谞讬谉 驻讟讜专 爪讗谉 讛砖讜转驻讬诐, 驻讟讜专 爪讗谉 砖诇 砖讜转驻讜转 讙讜讬 诪谞讗 诇讬讛 [诪谞讬谉 诇讜]?


讜诪砖讬讘讬诐: 谞驻拽讗 诇讬讛 诪专讬砖讗 讚拽专讗 [讬讜爪讗 诇讜, 谞诇诪讚 讛讚讘专, 诪专讗砖讜 砖诇 讛讻转讜讘], "专讗砖讬转 讚讙谞讱" 鈥� 讜诇讗 讻砖讛讜讗 诇讱 讘砖讜转驻讜转 注诐 讙讜讬.


讜砖讜讗诇讬诐 诇爪讚 讛讗讞专: 讜专讘谞谉 [讜讞讻诪讬诐] 砖诇诪讚讜 讗转 讛驻讟讜专 讘砖讜转驻讜转 讛讙讜讬 诪谉 讛讻转讜讘 "爪讗谞讱", 诪讚讜注 诇讗 诇诪讚讜 讻谉 诪"专讗砖讬转 讚讙谞讱"? 讜诪砖讬讘讬诐: 诇讚注转 讞讻诪讬诐 讗讬谉 诇诇诪讜讚 讻谉, 砖讻谉 讘诪诇讛 "专讗砖讬转" 讛讞讜讝专转 讜谞讗诪专转 讘讚讬谉 专讗砖讬转 讛讙讝 ("专讗砖讬转 讚讙谞讱 转讬专讜砖讱 讜讬爪讛专讱 讜专讗砖讬转 讙讝 爪讗谞讱") 讛驻住讬拽 讛注谞讬谉, 诇讜诪专 砖讛谉 砖转讬 讛诇讻讜转 谞驻专讚讜转, 讚讬谉 讛转专讜诪讛 讜讚讬谉 专讗砖讬转 讛讙讝, 讜讗讬谉 诇诇诪讜讚 诪谉 讛讗诪讜专 讘转专讜诪讛 注诇 讚讬谉 专讗砖讬转 讛讙讝.


 讜砖讘讬诐 讜砖讜讗诇讬诐: 讜专' 讗诇注讗讬 砖讚专砖 诇讚讬谉 专讗砖讬转 讛讙讝 诪谉 讛讻转讜讘 "专讗砖讬转 讚讙谞讱" 讛讗诪讜专 讘转专讜诪讛, 诪讛 讛讜讗 诪砖讬讘 诇讟注谞转诐 讝讜 砖诇 讞讻诪讬诐? 讜诪砖讬讘讬诐: 诇讚注转讜 讛讗讜转 讜讬"讜 砖讘讻转讜讘 "讜专讗砖讬转 爪讗谞讱" 讛讚专 注专讘讬讛 [讞讝专讛 诇注专讘讜] 诇注砖讜转讜 注谞讬谉 讗讞讚 注诐 讛转专讜诪讛.

